Boggomsbaai speel gasheer vir die Sages | George Herald
Boggomsbaai speel gasheer vir die Sages
Friday, 31 March 2017, 07:18
Wenners op Boggomsbaai: Marius Loubser en Fred Bull (1ste), Dawid Venter en George Sadowski (2de), André Goetz en Tinus Prinsloo (3de) en Grove Koch en Koos Eksteen, 'n gas (4de).
SUID-KAAP NUUS - Vir die Boggomsbaaiers is dit altyd 'n groot ding as die ander klubs se Sageslede hulle kom besoek. Daardie dag borrel almal van gasvryheid en hang die klub omtrent uit om almal welkom te laat voel. Die rede?
Hulle het 'n reputasie opgebou daarvoor. Dis so 'n bietjie tong in die kies, maar almal wat op Boggoms kom speel sê dis vir die mense tweede natuur om so te wees.
Van die oomblik wat jy daar land, word jy op die hande gedra deur veral Hanna Roux, die vrou in beheer van die klubhuis en kroeg. Verlede Dinsdag, 21 April, was dan ook geen uitsondering nie en die 44 spelers het die dag terdeë geniet.
Die droogte het werklik ons omgewing in 'n erge wurggreep en Boggomsbaai se gholfbaan is seer sekerlik 'n ware teken daarvan. Nogtans probeer André Beukes, die baanopsigter, alles wat hy kan om die baan op sulke dae goed te laat vertoon en hy verdien 'n klop op die skouer daarvoor.
Eerste besoekers aan die baan het kwaai rol en ongenaakbare rof erg gevind, maar dan moet 'n mens melding maak van 'n paar van die ouer garde wat telkens hier kom en die baan aan die brand kom speel. Hier verwys ek spesifiek na George Sadowski, Dawid Venter en Buks Reynders wat al drie oor die 80 is en hul veel jonger opponente lelik op hul neuse laat kyk.
Die formaat van die dag se spel was 'n beterbal stableford met 'n voorkeur dryfhou en die volgende pare het die meeste punte aangeteken:
1. Fred Bull (Mosselbaai) en Marius Loubser (Boggomsbaai) 52; 2. George Sadowski en Dawid Venter (Mosselbaai) 49; 3. Tinus Prinsloo en André Goetz (Boggomsbaai) 48; 4. Grove Koch en Koos Eksteen (Riversdal) 48; 5. Willie Terblanche en Buks Reynders (Mosselbaai) 46; 6. Willem du Plessis en Philip Fourie (Boggomsbaai) 46; 7. Cassie Swanepoel en Noelle van Schalkwyk (Boggomsbaai) 46.
Die naaste aan die penne is gewen deur André Goetz 6/15 en Bill Annandale 9/18 van Stilbaai. Hulle pryse is soos altyd, met groot dank, geborg deur JC Slagtery van Riversdal.
Die Suid-Kaap Sages samel met elke byeenkoms geld in om aan 'n instansie wat hulp nodig het te skenk. Die verskillende klubs/dorpe kry elke jaar 'n beurt en hierdie jaar is die Heidelbergklub aan die beurt gewees. Hulle het R3 500 geskenk aan die Vondeling Primêre Skool buite Heidelberg op die pad na Witsand. Hulle gaan later vanjaar op 'n opvoedkundige uitstappie na Kaapstad en sal in die Burger Strandhuis tuisgaan en die geld sal help om hul kostes te dek.
Die toer vind in Junie plaas en enigiemand wat hul weg oopsien om nog kinderharte bly te maak kan in verbinding tree met die Vondelingskool self of met Jacques Becker, Sages se bestuurslid op Heidelberg.
Vir die Sageslede lê daar 'n besige tydjie voor. Die vyfhoek op Plettenbergbaai vind plaas vanaf 27-28 Maart en die Stigtersbekertoernooi tussen Suid-Kaap en Outenikwa vind plaas op 18 April op George.
Read more about: boggomsbaai gholf sages
Posted on: 07:18 Fri, 31 March 2017